Document ID: 32000D0739

Απόφαση της Επιτροπής
της 17ης Νοεμβρίου 2000
για τροποποίηση της απόφασης 1999/283/ΕΚ όσον αφορά τους όρους υγειονομικού ελέγχου και κτηνιατρικών πιστοποιητικών που απαιτούνται για την εισαγωγή νωπών κρεάτων με προέλευση ορισμένες αφρικανικές χώρες
[κοινοποιηθείσα υπό τον αριθμό Ε(2000) 3335]
(Κείμενο που παρουσιάζει ενδιαφέρον για τον ΕΟΧ)
(2000/739/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, όσον αφορά τα υγειονομικά προβλήματα και τον υγειονομικό έλεγχο κατά την εισαγωγή βοοειδών, χοίρων, αιγοπροβάτων, νωπών κρεάτων ή προϊόντων με βάση το κρέας προερχόμενων από τρίτες χώρες(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14 και 22,
Εκτιμώντας τα ακόλουθα:
(1) Οι όροι υγειονομικού ελέγχου και κτηνιατρικής πιστοποίησης που απαιτούνται για τις εισαγωγές νωπών κρεάτων από ορισμένες αφρικανικές χώρες ορίζονται στην απόφαση 1999/283/ΕΚ της Επιτροπής(3).
(2) Οι εισαγωγές νωπού κρέατος από τη Νότια Αφρική πραγματοποιούνται μόνον από ένα τμήμα του εδάφους της χώρας αυτής το οποίο έχει χαρακτηρισθεί από την Ευρωπαϊκή Κοινότητα επίσημα απαλλαγμένο από το αφθώδη πυρετό.
(3) Στις 15 Σεπτεμβρίου 2000 οι αρμόδιες αρχές επιβεβαίωσαν την εμφάνιση εστίας αφθώδους πυρετού στην επαρχία KwaZulu-Natal, στην απαλλαγμένη περιοχή.
(4) Η κατάσταση αυτή μπορεί να θέσει σοβαρά σε κίνδυνο το ζωικό κεφάλαιο της Κοινότητας, λαμβανομένων υπόψη των εισαγωγών προϊόντων δίχειλων ζώων.
(5) Οι αρμόδιες αρχές της Νότιας Αφρικής έχουν παράσχει επαρκείς εγγυήσεις όσον αφορά τα μέτρα που έχουν ληφθεί για τον έλεγχο των μετακινήσεων των ζώων των ειδών που μπορεί να μολυνθούν εντός και εκτός των μολυσμένων περιοχών, ιδίως με τη δήλωση δεκαέξι διαμερισμάτων γύρω από την εστία στην επαρχία KwaZulu-Natal, ως ζώνη ελέγχου για τον αφθώδη πυρετό.
(6) Συνεπώς, είναι αναγκαίο να καθορισθεί εκ νέου το έδαφος της Νότιας Αφρικής από το οποίο επιτρέπονται οι εισαγωγές στην Κοινότητα νωπού κρέατος.
(7) Επιπλέον, είναι αναγκαίο να διευκρινισθεί ότι οι εισαγωγές νωπού κρέατος από τη Ναμίμπια επιτρέπονται μόνον από το έδαφος νότια της γραμμής της υγειονομικής σειράς που εκτείνεται από το Palgrave Point στα δυτικά έως το Gam στα ανατολικά και έχει χαρακτηρισθεί από την Ευρωπαϊκή Κοινότητα επίσημα απαλλαγμένο από το αφθώδη πυρετό.
(8) Η απόφαση 1999/283/ΕΚ πρέπει να τροποποιηθεί αναλόγως.
(9) Η παρούσα απόφαση πρέπει να επανεξετασθεί βάσει της εξέλιξης της κατάστασης της νόσου.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 1999/283/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Νοεμβρίου 2000.

Labels: 17
5
3
6
18